b'\n_START_ARTICLE_\nDonnie Darko\n_START_SECTION_\nRezumat\n_START_PARAGRAPH_\n\xc3\x8en 1988, adolescentul Donnie Darko (Jake Gyllenhaal) merge la psihiatru din cauza trecutului s\xc4\x83u tulbure. Pe 2 octombrie, noaptea, Frank (James Duval), o apari\xc8\x9bie demonic\xc4\x83 \xc3\xaen form\xc4\x83 de iepure r\xc3\xa2njit cu o voce stranie, hipnotic\xc4\x83, \xc3\xaei spune s\xc4\x83 ias\xc4\x83 din camera sa. Afla\xc8\x9bi afar\xc4\x83, apari\xc8\x9bia \xc3\xael aten\xc8\x9bioneaz\xc4\x83 c\xc4\x83 \xc3\xaen 28 zile, 6 ore, 42 minute \xc8\x99i 12 secunde, lumea se va sf\xc3\xa2r\xc8\x99i. \xc3\x8en timp ce Donnie este afar\xc4\x83, un motor de avion se pr\xc4\x83bu\xc8\x99e\xc8\x99te din cer direct peste camera sa. \xc3\x8en diminea\xc8\x9ba urm\xc4\x83toare, Dr. Fisher (Arthur Taxier) \xc8\x99i Jim Cunningham (Patrick Swayze), un orator motiva\xc8\x9bional, \xc3\xael g\xc4\x83sesc pe Donnie dormind pe un teren de golf, cu cifre pe bra\xc8\x9b. Donnie se \xc3\xaentoarce acas\xc4\x83 unde g\xc4\x83se\xc8\x99te poli\xc8\x9bia \xc8\x99i pompierii. Nimeni nu \xc8\x99tie de unde a c\xc4\x83zut motorul, din moment ce nu era planificat\xc4\x83 nicio curs\xc4\x83 aerian\xc4\x83 la acea or\xc4\x83 \xc8\x99i nicio companie de avioane nu a raportat c\xc4\x83 a pierdut vreun motor, seria motorului fiind g\xc4\x83sit\xc4\x83 ars\xc4\x83 \xc8\x99i ilizibil\xc4\x83._NEWLINE_\xc3\x8en ziua urm\xc4\x83toare, Donnie o \xc3\xaent\xc3\xa2lne\xc8\x99te pe Gretchen Ross (Jena Malone), o elev\xc4\x83 nou\xc4\x83 care devine sursa interesului erotic al lui Donnie. \xc3\x8en timp ce \xc3\xael conduce pe Donnie la o \xc8\x99edin\xc8\x9b\xc4\x83 de terapie cu Dr. Lillian Thurman (Katharine Ross), tat\xc4\x83l s\xc4\x83u, Eddie (Holmes Osborne), evit\xc4\x83 \xc3\xaen ultimul moment accidentarea unei femei \xc3\xaen v\xc3\xa2rst\xc4\x83 pe nume Roberta Sparrow (Patience Cleveland), o femeie aparent senil\xc4\x83 cunoscut sub numele de "Mamaia Moartea". Dr. Thurman \xc3\xaei cre\xc8\x99te doza de medicamente prescrise lui Donnie \xc8\x99i \xc3\xaencepe hipnoterapia. Frank continu\xc4\x83 s\xc4\x83 apar\xc4\x83 \xc8\x99i-l manipuleaz\xc4\x83 pe Donnie s\xc4\x83 comit\xc4\x83 o serie de infrac\xc8\x9biuni. Frank \xc3\xaei spune, de asemenea, lui Donnie despre c\xc4\x83l\xc4\x83toria \xc3\xaen timp \xc3\xaen timp ce el se uita la un film cu Gretchen. Donnie inund\xc4\x83 \xc8\x99coal\xc4\x83, fur\xc4\x83 arma tat\xc4\x83lui s\xc4\x83u \xc8\x99i arde casa lui Cunningham, unde pompierii descoper\xc4\x83 "materiale pornografice infantile"._NEWLINE_Donnie \xc8\x99i sora sa mai mare, Elizabeth (Maggie Gyllenhaal), organizeaz\xc4\x83 o petrecere de Halloween pentru a s\xc4\x83rb\xc4\x83tori vestea admiterii ei la Harvard, \xc3\xaen timp ce tat\xc4\x83l lor este plecat la New York, iar mama lor, Rose (Mary McDonnell), \xc8\x99i sora mai mic\xc4\x83, Sam (Daveigh Chase), sunt plecate departe, la un concurs de dans. Gretchen vine \xc3\xaen casa lui Donnie, pl\xc3\xa2ng\xc3\xa2nd, deoarece mama ei a disp\xc4\x83rut brusc, probabil din cauza amenin\xc8\x9b\xc4\x83rilor tat\xc4\x83lui ei vitreg, \xc8\x99i se presupune c\xc4\x83 ea \xc8\x99i Donnie au f\xc4\x83cut sex pentru prima dat\xc4\x83 la acea petrecere. La miezul nop\xc8\x9bii, Donnie \xc3\xae\xc8\x99i d\xc4\x83 seama c\xc4\x83 au trecut cele 28 de zile \xc8\x99i au mai r\xc4\x83mas doar 6 ore p\xc3\xa2n\xc4\x83 la sf\xc3\xa2r\xc8\x99itul lumii. Donnie o viziteaz\xc4\x83 pe "Mamaia Moartea", \xc3\xaempreun\xc4\x83 cu Gretchen \xc8\x99i doi prieteni. Ei sunt agresa\xc8\x9bi de b\xc4\x83t\xc4\x83u\xc8\x99ii liceului (Alex Greenwald \xc8\x99i Seth Rogen) \xc8\x99i Gretchen este l\xc4\x83sat\xc4\x83 incon\xc8\x99tient\xc4\x83. O ma\xc8\x99in\xc4\x83 o evit\xc4\x83 brusc pe "Mamaia Moartea", dar trece peste Gretchen, ucig\xc3\xa2nd-o. \xc3\x8en timp ce b\xc4\x83t\xc4\x83u\xc8\x99ii fug, un b\xc4\x83rbat purt\xc3\xa2nd un costum de iepure iese din ma\xc8\x99in\xc4\x83, realiz\xc3\xa2nd ce s-a \xc3\xaent\xc3\xa2mplat. Acesta este Frank. Frank strig\xc4\x83 la Donnie, care-l \xc3\xaempu\xc8\x99c\xc4\x83 pe Frank \xc3\xaen ochi cu pistolul furat al tat\xc4\x83lui s\xc4\x83u. Donnie duce acas\xc4\x83  corpul ne\xc3\xaensufle\xc8\x9bit al lui Gretchen, \xc3\xael pune \xc3\xaen ma\xc8\x99ina familiei \xc8\x99i pleac\xc4\x83 \xc3\xaen tromb\xc4\x83. Dintr-o dat\xc4\x83, Donnie, acum z\xc3\xa2mbind, este \xc3\xaenghi\xc8\x9bit de un v\xc3\xa2rtej. Donnie c\xc4\x83l\xc4\x83tore\xc8\x99te \xc3\xaenapoi \xc3\xaen timp - cu 28 de zile mai devreme - printr-o gaur\xc4\x83 de vierme._NEWLINE_Re\xc3\xaentors \xc3\xaen timp, Donnie alege s\xc4\x83 stea \xc3\xaen pat. El r\xc3\xa2de \xc8\x99i \xc3\xaen acel timp un motor de avion se pr\xc4\x83bu\xc8\x99e\xc8\x99te prin dormitorul lui, omor\xc3\xa2ndu-l. \xc3\x8en timp ce trupul lui este luat \xc3\xaen diminea\xc8\x9ba urm\xc4\x83toare, Gretchen trece pe acolo cu bicicleta \xc8\x99i este informat\xc4\x83 de un b\xc4\x83iat de vecin\xc4\x83tate cu privire la ceea ce s-a \xc3\xaent\xc3\xa2mplat. Gretchen \xc3\xaei spune c\xc4\x83 ea nu-l cunoa\xc8\x99te pe Donnie.\n_START_SECTION_\nBox office\n_START_PARAGRAPH_\nDonnie Darko a fost prezentat pentru prima oar\xc4\x83 la Festivalul de Film Sundance la 19 ianuarie 2001 \xc8\x99i a fost lansat la cinematografele din SUA \xc3\xaen octombrie 2001. Vizionat \xc3\xaen doar 58 de cinematografe, filmul a adus \xc3\xaencas\xc4\x83ri de 110.494 $ \xc3\xaen primul week-end. _NEWLINE_\xc3\x8en ciuda r\xc4\x83spunsului comercial slab, filmul a \xc3\xaenceput s\xc4\x83 atrag\xc4\x83 o baz\xc4\x83 de fani devota\xc8\x9bi. El a fost lansat ini\xc8\x9bial pe VHS \xc8\x99i DVD \xc3\xaen martie 2002.\n_START_SECTION_\nRecep\xc8\x9bie critic\xc4\x83\n_START_PARAGRAPH_\nFilmul a primit laude pe scar\xc4\x83 larg\xc4\x83 \xe2\x80\x94 el are un rating de 85% pe situl Rotten Tomatoes (versiunea regizotal\xc4\x83 are 91%), \xc3\xaen timp ce pe Metacritic are un scor de 88/100. Criticul Andy Bailey a considerat Donnie Darko ca "surpriza de la Sundance" care "nu este stricat de for\xc8\x9bele de la Hollywood care au ajutat la na\xc8\x99terea acestuia". Criticul Andrew Johnston, scriind \xc3\xaen Us Weekly, l-a citat ca unul dintre filmele excelente de la Sundance \xc3\xaen 2001, descriindu-l ca "un amestec impetuos de science fiction, spiritualitate \xc8\x99i angoas\xc4\x83 adolescentin\xc4\x83".\n_START_SECTION_\nContinuare\n_START_PARAGRAPH_\nO continuare din 2009, S. Darko, o are \xc3\xaen centrul s\xc4\x83u pe Sam, sora mai mic\xc4\x83 a lui Donnie. Sam \xc3\xaencepe s\xc4\x83 aib\xc4\x83 vise ciudate despre o catastrof\xc4\x83 major\xc4\x83. Regizorul Richard Kelly a declarat c\xc4\x83 el nu are nici o implicare \xc3\xaen aceast\xc4\x83 continuare, c\xc4\x83 el nu de\xc8\x9bine drepturile de autor asupra filmului original. Chase \xc8\x99i produc\xc4\x83torul Adam Fields sunt singurele leg\xc4\x83turi \xc3\xaentre acesta \xc8\x99i filmul original. Continuarea a primit recenzii extrem de negative.'